Komputer iku mesin kang bisa nindakaké saprangkat préntah dhasar ("instruction sèt"). Komputer mung bisa diwènèhi préntah kang dumadi saka préntah-préntah dhasar mau. Préntah-préntah kang luwih rumit (upamané ngurut pratélan miturut abjad) kudu diterjemahna dadi serangkaian préntah-préntah dhasar kang bisa dimangertèni komputer (préntah-préntah kang kalebu sajeroning "instruction sèt" komputer mau) kang wusanané bisa ngrampungaké tugas kang dikarepaké, sanadyan dilakokaké nganggo sawatara operasi dhasar, dudu sasawijining operasi rumit.